b'\n_START_ARTICLE_\nDavid Duchovny\n_START_SECTION_\nBiografia\n_START_PARAGRAPH_\nFill de l\'escriptor i publicista ja mort Amram Ducovny i de Margaret (Meg) Duchovny, mestra jubilada. El seu pare era fill de jueus russos i la seva mare una immigrant luterana d\'Esc\xc3\xb2cia. T\xc3\xa9 dos germans, Daniel i Laurie. El seu pare va treure la "h" del seu cognom per evitar errors en la pronunciaci\xc3\xb3._NEWLINE_Va anar a una escola privada nom\xc3\xa9s per a nois a Manhattan i posteriorment es va graduar a la Universitat de Princeton. Tamb\xc3\xa9 va aconseguir un M\xc3\xa0ster en Literatura anglesa per la Universitat Yale i va comen\xc3\xa7ar a treballar en una tesi doctoral titulada "Magic and Technology in Contemporary Poetry and Prose" (M\xc3\xa0gia i tecnologia en la poesia i prosa contempor\xc3\xa0nies). El 1982, mentre estudiava a Princeton, va rebre una menci\xc3\xb3 honor\xc3\xadfica de l\'Acad\xc3\xa8mia de poetes americans per "The Schizophrenic Critique of Pure Reason in Beckett\'s Early Novels" (La cr\xc3\xadtica esquizofr\xc3\xa8nica de la ra\xc3\xb3 pura en les primeres novel\xc2\xb7les de Beckett)._NEWLINE_El 6 de maig de 1997 es va casar amb l\'actriu T\xc3\xa9a Leoni (que tamb\xc3\xa9 va apar\xc3\xa8ixer en un cap\xc3\xadtol de "The X-Files") i van anar a viure a Malib\xc3\xba (Calif\xc3\xb2rnia). El 24 d\'abril de 1999 va n\xc3\xa9ixer la seva primera filla Madeleine West Duchovny, i tres anys despr\xc3\xa9s, el 15 de juny de 2002 nasqu\xc3\xa9 el segon, Kydd Miller Duchovny._NEWLINE_Duchovny \xc3\xa9s ex-vegetari\xc3\xa0 i utilitza lents de contacte degut a una lesi\xc3\xb3 que va patir en un ull jugant a b\xc3\xa0squet que li va causar una ampliaci\xc3\xb3 de pupil\xc2\xb7la.\n_START_SECTION_\nCarrera\n_START_PARAGRAPH_\nDespr\xc3\xa9s de tenir petits papers en anuncis i s\xc3\xa8ries de televisi\xc3\xb3, el 1993 va comen\xc3\xa7ar a treballar com a co-protagonista en la s\xc3\xa8rie de ci\xc3\xa8ncia-ficci\xc3\xb3 "The X-Files" interpretant l\'agent especial de FBI Fox Mulder, un te\xc3\xb2ric conspiracionista que creia que la seva germana havia estat abdu\xc3\xafda per alien\xc3\xadgenes. Aquesta s\xc3\xa8rie va aconseguir r\xc3\xa0pidament ser un dels majors \xc3\xa8xits del canal de televisi\xc3\xb3 FOX i tamb\xc3\xa9 a tot el m\xc3\xb3n. Va treballar en les nou temporades que es va rodar, fins al 2002, per\xc3\xb2 en la dues \xc3\xbaltimes es va anar allunyant parcialment de la s\xc3\xa8rie. Entre la cinquena i la sisena temporada va rodar una pel\xc2\xb7l\xc3\xadcula que continuava la hist\xc3\xb2ria "The X-Files: Fight the Future" juntament amb la seva companya a la s\xc3\xa8rie Gillian Anderson. Tamb\xc3\xa9 va doblar-se a si mateix en la par\xc3\xb2dia del seu personatge a la s\xc3\xa8rie d\'animaci\xc3\xb3 "Els Simpson", en l\'episodi anomenat The Sprinfield Files._NEWLINE_Despr\xc3\xa9s d\'aconseguir l\'\xc3\xa8xit, va continuar treballant en altres projectes relacionats amb la televisi\xc3\xb3 i el cinema. Tot i que ja havia fet de director en algun episodi de "The X-Files", va debutar en el cinema escrivint i dirigint la pel\xc2\xb7l\xc3\xadcula "House of D", en la qual tamb\xc3\xa9 va realitzar un petit paper com a actor, per\xc3\xb2 no va obtenir bones cr\xc3\xadtiques._NEWLINE_Actualment est\xc3\xa0 treballant com a productor i protagonista de la s\xc3\xa8rie de televisi\xc3\xb3 "Californication", on interpreta a Hank Moody, un novel\xc2\xb7lista en hores baixes, pel qual ha obtingut un Globus d\'Or com a millor actor a una com\xc3\xa8dia de televisi\xc3\xb3 o musical. Recentment s\'ha estrenat la seq\xc3\xbcela "The X-Files: I Want to Believe" on ha tornat a interpretar l\'agent especial Fox Mulder.'